
FELIX BEZZIUS 

PArRITlUS TOLENTINAS, ET FABR1ANENSIS 
DE!, ET APQSTOLICAE SEDIS GRATIA 

EPISCOPUS PISAURENSIS 


VeSERABILIBUS FrATRIBES , ET DILECTIS FlLIIS, 

Collegio Canonicorum, Parochis, Clericis, Religiosis Viris, 
Virginibus Sacris, Ordinibus Vniversis 
Civitatis et Dioecesis . 

Cratia , Misericordia , et Pax a Deo Patre , et CHRISTO /ESO 
Domino Nostro . 

Ad Episcopale munus ex Pontificis Summi 
LEONIS XII. nutu accitus , maximas sane , atque im- 
mortales providentiae Ipsius gratias agendas vi- 
deo , quod cum id mihi oneris imponendum duxerit , 
istius potius, quam alterius cujusque Ecclesiae procu- 
rationem mihi demandarit . Prospexit quippe exigui- 
tati meae, Gregem mihi commendans optime ad melio- 
ra quaeque comparatum , qui proinde Pastoris aman- 
tissimi curis, studiisque apprime respondeat. Multa id- 
circo fiducia mihi est apud vos: multa gloriatio pro 
vobis , quos vel a primis rei Christianae sacculis san- 
ctam fidem edoctos uberrimis adsidue fructibus decoris, 
et honestatis abundasse, et vetusta, et rccentiora monu- 
menta testantur. Commendat quidem laus isthaec quoti- 
dianam illorum instantiam, qui vos rexere Antistites in- 
confusibiles , ac virtute praestantes , quibus cum meac- 
ccnscri animadvertam , qui probe video paupertatem 
meam , desponderem animo , nisi quae ipsi seminave- 
runt , me in pulchritudine pacis collecturum fore per- 
penderem , ct in ipsorum labores ingressus maximam 

inde impositi oneris partem detractam mihi persenti- 
rem . Octavium Zollium heic prae ceteris nominatum 
volo , qui ad rem sacram in Patria gerendam evocatus 
tantum apud vos sui desiderium reliquit ex prudentia, 
pietate , doctrina , gravitate , quibus in exemplum prae- 
fulgebat , habitus idcirco Parens publicus , Deo dilectus, 
et hominibus . 

Ast haec licet animum mihi , et studium , et con- 
silium addant , non ideo tamen rem plane in tuto esse 
positam existimo . Cum enim vicaria auctoritate am- 
plissimas Dioeceses , Maceratcnsem primo , Firmanam 
deinde annis plus minus viginti administrarim , quibus 
operam meam quantulamcumque Praesulibus praecla- 
rissimis commodavi, Spinuccio Cardinali, et Minuccio Ar- 
chiepiscopo, quorum egregia in me merita nulla unquam 
sinam oblivione delerhcxpertus novi, quidnam negocii sit, 
suscipere salutem populorum , et apud Deum aliena 
facta , moresque praestare . Quod quidem si perdiffici- 
lem semper , et fortissimo cuilibet formidandam guber- 
nationem induxit, nunc profecto ex temporum, quae haud 
ita pridem nacti sumus , acerbitate , longe gravissimum 
dignoscitur , mihi vero animi , corporisque viribus de- 
stituto plane non ferendum . 

Feram tamen levans me supra me , praesentissima 
Illius ope sustentatus , qui potest ct de lapidibus susci- 
tare filios Abrahae , ct ea, quae non sunt, vocare^amquam 
ca, quae sunt . Feram Pontificis indulgentissimi benigni- 
tate confirmatus, qui cum fuerit inopinati muneris auctor, 
erit et in administrationc praesidium . Feram demum 
ex ipsius Gregis natura , qui fuit semper gaudium , de- 
cusque Pastorum , mihique pariter cumulatam inferet, 
perennemque jucunditatem . 

Hac ego mente ad Vos venio cum fiducia, Charissi- 

simi , quos patrio jam affectu complector in CHRISTO 
JESU , conglutinatam sentiens animam meam animabus 
vestris , pro quarum salute me , curas , fortunasque 
omnes integre devovi , quidquid vel auctoritate valeam, 
vel industria , vel viribus, id omne in carum rationes 
lubentissime collaturus . Nunciam proinde laetitiae , 
ac dilectionis impensissimae epistolam hanc mitto , id 
cumprimis vos monens , ut in charitate radicati, et fun- 
dati impleamur invicem communicatione Sancti Spiritui 
in omnem plenitudinem Dei. 

Conabor id quidem , prout mei muneris ratio po- 
stulat, ut Eo bene juvante, qui est redemptio, et justitia, 
possim advenienti Judici, oviumque sanguinem de mani- 
bus meis exquirenti reponere fidenter, neminem me 
perdidisse ex eis, quos dedit mihi . Ast optatos exitus 
haud nanciscentur mea haec vota , nisi collaris studiis 
et vos enitamini in id operis contendere , quod porro 
unum est , ac necessarium . 

Id autem a vobis primum exposco , Venerabiles 
Fratres , qui throno pontificali adsidetis in Templo prin- 
cipe , et Episcopi presbyterium , coronam , senatum 
constituitis . Dulce profecto munus hoc est , Deo psal- 
lere , almaeque Sionis aemulos in hymnis, et canticis ju- 
stificationes Dei enarrare . Ad id et ego officii honora- 
tus in Liberiana Basilica , est quidem , cur sanctam , ac 
religionis plenam disciplinam publico commendationis 
testimonio commemorem , qua sacra ibidem peragun- 
tur . Gratulor , eam et dc vestro Ordine laudem invale- 
scere , talem nimirum divinis caeremoniis , officiisquc 
observantiam, assiduitatemque a vobis praestari , ut illu- 
stri hoc exemplo non reliqui modo Clerici , sed Popu- 
lus quoque ad sacra frequentanda , sancteque colenda 
excitentur, atque acccndantur.Vestrarum sane est partium 

pro loco honoris , quem tenetis , rerum majestatem 
referre , quibus tractandis estis praepositi, ne in Ur- 
be ob Magistratuum splendorem, ob Procerum copiam, 
ob civium cultum , ob advenarum frequentiam , aliisque 
ex nominibus florentissima id aliquando vilescat, quod 
religionis est , ct decor ille domus Dei desideretur , 
quem cum Cassidoro non pulchritudinem parietum dum- 
taxat dico , aut Ministrorum pretiosissimos apparatus , sed 
ipsorum actuum beatissimam cjualitatem , ejuibus cuncta ga- 
udet Ecclesia , scilicet in psalmorum jubilatione , in precum 
sanctitate , in Christiani Populi devotione ( Cassiodor. in 
psal. 25.) , 

Idem et vos moneo , qui in partem sollicitudinum 
electi estis in regimine animarum , Venerabiles Paro- 
chi . Honorem tueri Ecclesiastici ordinis ad vos etiara 
spectat , quorum mores exemplo sunt fideli Populo , 
ut inde pudoris , innocentiae , pietatis studio permovea- 
tur. Hinc vero vestram operam ad animae curationem 
cupientibus praesto adsidue esse vos oportet, ullamque 
rem vestram huic officio nunquam praevertere . Positi 
deinde duces in populo , memineritis praecipuam mu- 
neris vestri partem recta adolesccntum institutione in 
jis, quae scire Christianum hominem opus est, contineri, 
ac universi gregis cultura sollicita , qua ad doctrinam sa- 
nam imbuatur , ct ad illa amplectenda , praestandaque 
pietatis officia incitetur, quibus salutis nostrae ratio 
constat , ac praesertim ad frequentem sacramentorum 
usum , quo tranquillitas animi , et constans in justitiae 
semitis tenendis voluntas obfirmatur . 

Novimus quidem, quae istic pro veritatis catholicae 
studio communis omnium mens sit, et Domino proinde 
benedicimus, quod certo sciamus, sapientiam,quac secun- 
dum Deum est , non quae secundum elementa mundi , 

omnium in cordibus alte defixam regulam esse , 
ad quam unice oves nostrae actus , sensusque compo- 
nant . Vestrum ergo est cunctos in ea fide robo- 
rare cum omni patientia , et doctrina; qua quidem in 
re ne desides sitis , rogo vos per viscera Domini nostri 
JESU CHRISTI, cujus filii per Evangelium geniti traditi 
sunt vobis custodiendi . Sunt enim, qui ct scripto et ver- 
bo adversus veritatis sermones insurgunt undique ; et 
illacrymanda profecto ipsorum audacia est , qui bellum 
in Christi Ecclesiam intensissimum indixere . Hinc at- 
tendite, Fratres, ne intra fines vestros haec pestis misere 
pervadat ex venenatis illis libris, quos vere libros male- 
dictionis dicimus, et impietatis . Fidei armaturam induite: 
ct si qui fortasse inter oves vestras mollito sermone su- 
per oleum fabricatores mendacii subrepserint , culto- 
resvc pravorum dogmatum , aliique id genus homines 
nequam , absit, ut humanis distineamini rationibus, quin 
maiorum reparationem quaeratis , eosque arceatis ab 
Grege . 

Hoc pro Religionis incolumirarc studium splen- 
deat ct in unoquoque vestrum , qui ad sacra operanda 
adlecti estis, ct ad eas praesertim disciplinas perdiscen- 
das operam navate , quibus bonum, rcctumquc digno- 
scere , ceterisque ostendere possitis , ne ignorantiae no- 
ta inuramini, quae cum in Laicis vix toleranda sit , in 
Ecclesiasticis viris profecto , quorum labia custodire 
debent scientiam, nec excusatione digna esse videtur, ncc 
venia . Sancta autem acturi sanctitate vitae praefulgeatis, 
opus est, ne ministerium vestrum contemnatur ab his, qui 
foris sunt, habentes malum dicere de vobis . Composito 
ad religionem animo , ac divino Numine propitiaro, 
ipsoque habitu corporis, actionequc personae porten- 
dentes pietatem , procedite ad altare Christi , quasi de 

thalamo virgines, ut trucius e divino sacrificio exci» 
piatis uberrimos , et spectantibus , ac divinae rei operam 
dantibus maximam ejus venerationem injiciatis, eosque 
ad similem charitatis affectum incitetis . 

Haec, quae Sacerdotum sunt, pervolventes animo, 
de vocatione perpendite , adolescentes Clerici , qui in 
Seminarii disciplinam traditi estis , aut vestrorum in 
aedibus immoramini. Summa quidem mihi, et Gregi 
universo cxpcccatio dc vobis est , quos in spem Ecclesiae 
istius, veluti nova electionis germina, confidimus succre- 
scere in dies magis . Docili proprerea, ac miti ingenio, 
et rerum optimarum cupido vitam, moresque ad saluta- 
ria instituta , et ad Clericalia officia sedulo excolite, ut 
odorem Christi semper deferatis in populum , atque ad 
Sacerdotium evecti verbo et exemplo praesidium tan- 
dem sitis, et oblectamentum Ecclesiae Dei , quae vos si- 
bi suorum charismatum administros adseivit . 

Quid autem vos moneam , qui Religiosis familiis 
educati, illae estis selectorum milirum turmae , quibus 
Christus Dominus suam communivit Ecclesiam f Imi- 
tantes domestica Conditorum exempla, morum inno- 
centiam, integritatem vitae, discessionem a sacculo, 
tenebitis alacriter susceptum perfectionis iter, arduum 
quidem, sed divinae charitatis dulcedine conspersum, 
ct sagittas obtundetis parvulorum , qui veluti societati 
exitialia , vel inutilia saltem improbant vestra instituta, 
cladcsquc vobis attulere diuturnas . 

Eadem et vestra cogitatio sit, Virgines Deo devo- 
tae : ad vestros enim Choros ista me lilia invitant c con- 
clusishortis fragrantia, in quibus,veluti in foraminibus pe- 
trae , habitatis columbae . Deturbatae e collibus thuris, 
flevistis super flumina Babylonis contritionem filia- 
rum Sion . Audivit vos Sponsus , breviatisque pro- 

ptcr electos diebus furoris vos iterum deduxit in areo- 
las aromatum , ubi nardus , et crocus , myrrha , et aloe 
cum omnibus primis unguentis . Consolamini itaque, 
Filiae Sion inclitae, amictae auro primo; plantatae rursus 
super rivos aquarum , quae veniunt cum impetu e Li- 
bano , fructificate , quasi rosa , florete flores , date odo- 
rem , et frondete in gratiam, et benedicite Sponsum in 
operibus suis . 

Haec ad personas Deo Sacras . Dilato nunc super 
vos omnes cor meum , quotquot estis omnium ordinum 
cives , Filii dilectissimi , ut sanguine immaculati Agni 
purgati digni inveniamini , quos ubertate domus suae 
coronet Deus. Ac vos primum compello, Viri Patricii, De- 
curiones , et qui Magistratum tenetis. Nullae sunt ma- 
jores divitiae , nulli honores , fitilla hujus major substantia, 
quam est fides Catholica : inquiebat S. Augustinus . Hunc 
sacratissimum thesaurum fidei religiose custodiatis , 
nullumque laborem , nullum incommodum , nullam sol- 
licitudinem , impensamque formidetis , ubi de avita re- 
ligione conservanda, augendaque, ac de divino cultu fo- 
vendo res sit . Salutem populi , nonnisi ab rei sacrae 
incolumitate, pendere memineritis, causamque religionis 
causam publicae felicitatis existimetis. Communibus in id 
votis, studiisque adlaborcmus : sanctosquippevolo vos es- 
se , qui mcoestis regimini concrediti.-Vos enim universos 
mea nunc spectat oratio . Aemulemur invicem charismata 
meliora. Contentiones, simultates, jurgia, offensiones pro- 
cul ab Dieceseos nostrae finibus arceantur, nec inter eos 
succrescant , qui legem profitentur , cujus maximum , et 
primum mandatum charitas est . Festos dies cumprimis 
pie, ac sancte observent omnes, atque frequentes con- 
veniant in templa , ac rite divinis adstent , ut al- 
ter alteri mutuo exemplo sit ad colendum , propitian- 

dumque Deum . Aedes sacras , quae domus Dei sunr, 
summo studio habendas, excolendasque curent singuli , 
ne ubi criminum est venia postulanda, ibi peccandi de- 
tur occasio , aut patrentur audacter peccata . Ne- 
que vero multo id sermone inculcandum censeo , cum 
modestia vestra nota sit omnibus : haud itaque immo- 
rabor , ut mulieribus Apostolicum praeceptum comme- 
morem, ut velato propter Angelos capite ecclesias adeant, 
atque in illis versentur, eoque vestimentorum cultu, 
qualem mulieres decet promittentes pietatem per opera 
bona. Rectam demum filiorum institutionem etiam atque 
etiam commendo : ea quippe contefnpra familiarum habe- 
tur pernicies, flagitiorum congeries, omnisque ordinis cia- 
des,atquc dcjectio.In fletu, et planctu haec scribo, Charis- 
simi ; filii vestri sunt filii mei , quia sunt filii Fcclcsiae ; 
dirigite igitur gressus filiorum vestrorum in semitis Do- 
mini . 

Haec, Venerabiles Fratres, haec, dilecti Filii, curanda, 
haec perficienda nobis omnibus sunt . Reliquum nunc 
est , ut adjuvari a vobis efflagitem orationibus vestris , ut 
sarcinam nobiscum ferre Ipse velit , qui si nobiscum non 
portet , succumbimus ( S. Aug. in Psal.46. ) . Intentas in- 
super, et adsiduas preces fieri obtestamur ad Patrem 
totius consolationis, ut LEONEM XII. Pontificem Maxi- 
mum, et Dominum, Parentemque optimum sospitem diu 
servet Ecclesiae Catholicae , Romanaequc Rei publicae, 
quas pro summi Sacerdotii dignitate, ac pro tanti Im- 
perii ratione providentissime,sanctissimeque moderatur. 
Glorificet ipsum Deus in dies,dcclinctque super eum, qua- 
si fluvium pacis, et quasi torrentem inundantem gloriam 
gentium . Prospera denique omnia ab donorum largitore 
Deo comprccemur Viro non dignitate solum, sed et vir- 
tutibus omnis generis eminentissimo Petro Francjsco 

Galeffio Episcopo Albanensi , qui sanctissimo consecra- 
tionis munere hac me die dignatus est . 

Quae quidem vota, prccesque ut exitus secundissi- 
mos assequantur, adsit et Pastori et Gregi MARIA San- 
cta Virgo Genitrix , ex qua omnis spes vitae , et fructus 
quilibet justitiae . Haec haec thronus est gratiae , ad 
quem adeamus cum fiducia : haec stella maris , ad 
quam respiciamus fidentes , si venti nos tribulationum 
concutiant : haec Mater pulchrae dilectionis , quam non 
dimittamus , nisi benedixerit nobis . Propitii adstent et 
TERENTIANUS , et Coclites ceteri Urbis istius, ac Dioe- 
ccseos Custodes , Statoresque, ipsique sermonem, vitam- 
que nostram dirigant continuo , et ovile hoc pascant, 
simulque regant . 

Verum finis heic sit Epistolac,quam testem scripsi di- 
spensationis Dei , quae data est mihi in vos, ut impleam 
verbum Dei, quo firmetur in nobis omnibus CHRISTUS 
JESUS, cujus in Corde suavissimo fausta, ac felicia omnia 
vobis adprccor . Deus Pacis aptet vos in omni bono , et 
Charitas Christi sit cum omnibus vobis . 

Datum extra Portam Flaminiam vn. Idus Junii quo die 
sacram consecrationem accepi . An. Chr. MDCCCXXIV. 



IMPRIMATUR 


SI videbitur Reverendissimo P. S. P. A. Magistro 
J. Patriarc/i. Constanlinopolilanus Ficcsgerens . 


IMPRIMATUR 

Fr. Philippus Anfossi Sac. Palat. Apost. Magister. 

